CELEX: 32007R1229
Language: lt
Date: 2007-10-19 00:00:00
Title: 2007 m. spalio 19 d. Komisijos reglamentas (EB) Nr. 1229/2007, nutraukiantis tyrimą dėl galimo antidempingo priemonių, nustatytų Tarybos reglamentu (EB) Nr. 1629/2004 tam tikroms importuojamoms Indijos kilmės grafito elektrodų sistemoms, vengimo

20.10.2007   
            
            
               LT
            
            
               Europos Sąjungos oficialusis leidinys
            
            
               L 277/18
            
         
      KOMISIJOS REGLAMENTAS (EB) Nr. 1229/2007
   2007 m. spalio 19 d.
   nutraukiantis tyrimą dėl galimo antidempingo priemonių, nustatytų Tarybos reglamentu (EB) Nr. 1629/2004 tam tikroms importuojamoms Indijos kilmės grafito elektrodų sistemoms, vengimo
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (toliau – pagrindinis reglamentas) (1), ypač į jo 9 ir 13 straipsnius,
   kadangi:
   A.   PROCEDŪRA
   1.   Galiojančios priemonės ir ankstesni tyrimai
   
               (1)
            
            
               Po tuo pačiu metu atliktų antidempingo ir antisubsidijų tyrimų Taryba Reglamentu (EB) Nr. 1629/2004 (2) (toliau – pradinis reglamentas) tam tikroms importuojamoms Indijos kilmės grafito elektrodų sistemoms nustatė 0 % galutinį antidempingo muitą. Be to, Tarybos reglamentu (EB) Nr. 1628/2004 (3) tiems patiems importuojamiems produktams nustatyti 7,0–15,7 % kompensaciniai muitai.
            
         2.   Prašymas
   
               (2)
            
            
               2007 m. sausio 15 d. Komisija pagal pagrindinio reglamento 13 straipsnio 3 dalį gavo prašymą atlikti tariamo tam tikroms importuojamoms Indijos kilmės grafito elektrodų sistemoms nustatytų antidempingo priemonių vengimo tyrimą. Prašymą tam tikrų grafito elektrodų sistemų Bendrijos gamintojų vardu pateikė Europos anglių ir grafito asociacija (EAGA).
            
         
               (3)
            
            
               Prašyme pateikta prima facie įrodymų, kad nustačius antidempingo priemones tam tikroms importuojamoms Indijos kilmės grafito elektrodų sistemoms pasikeitė prekybos modelis, nes labai padidėjo dirbtinio grafito (toliau – tiriamasis produktas) importas iš Indijos, o tam tikrų grafito elektrodų sistemų (toliau – nagrinėjamasis produktas) importas iš Indijos per tą patį laikotarpį labai sumažėjo.
            
         
               (4)
            
            
               Prašyme atlikti tariamo galiojančių priemonių vengimo tyrimą tvirtinta, kad nustačius priemones vienas Indijos kilmės nagrinėjamojo produkto eksportuojantis gamintojas tiriamąjį produktą eksportavo susijusiai bendrovei Bendrijoje. Tada ši bendrovė Bendrijoje atlikdavo baigiamuosius darbus, kad iš tiriamojo produkto pagamintų nagrinėjamąjį produktą.
            
         
               (5)
            
            
               Teigta, kad, išskyrus tam tikroms Indijos kilmės grafito elektrodų sistemoms taikomą antidempingo muitą, kitų šiuos pasikeitimus pateisinančių priežasčių ar ekonominių sumetimų nebuvo.
            
         
               (6)
            
            
               Pagaliau pareiškėjas tvirtino, kad nagrinėjamajam produktui nustatyto galiojančio antidempingo muito taisomasis poveikis buvo mažinamas kiekio požiūriu ir kad dempingas buvo vykdomas atsižvelgiant į nagrinėjamajam produktui anksčiau nustatytą normaliąją vertę.
            
         3.   Inicijavimas
   
               (7)
            
            
               Komisija Reglamentu (EB) Nr. 216/2007 (4) (toliau – inicijavimo reglamentas) inicijavo tyrimą dėl tariamo priemonių vengimo ir pagal pagrindinio reglamento 13 straipsnio 3 dalį bei 14 straipsnio 5 dalį, nurodė muitinėms nuo 2007 m. kovo 2 d. pradėti registruoti importuojamą tiriamąjį produktą, t. t. Indijos kilmės ne mažesnio kaip 75 mm skersmens dirbtinio grafito strypus, kurių KN kodas yra ex 3801 10 00 (TARIC kodas 3801100010).
            
         4.   Tyrimas
   
               (8)
            
            
               Komisija apie tyrimo inicijavimą pranešė Indijos valdžios institucijoms. Eksportuojantiems Indijos gamintojams ir Bendrijos importuotojams, kurie buvo nurodyti prašyme arba žinomi Komisijai iš ankstesnio tyrimo, buvo išsiųsti klausimynai. Suinteresuotosioms šalims buvo suteikta galimybė pateikti savo nuomonę raštu ir prašyti būti išklausytoms per inicijavimo reglamente nurodytą laikotarpį.
            
         
               (9)
            
            
               Išsamius klausimyno atsakymus pateikė du eksportuojantys Indijos gamintojai. Be to, vieną klausimyno atsakymą pateikė Bendrijos importuotojas.
            
         
               (10)
            
            
               Komisija atliko tyrimus šių bendrovių patalpose:
               
                           —
                        
                        
                           
                              Graphite India Limited, Durgapur ir Bangalore, Indija (toliau – GIL),
                        
                     
                           —
                        
                        
                           
                              Graphite COVA GmbH, Rothenbach, Vokietija (toliau – COVA).
                        
                     
         5.   Tiriamasis laikotarpis
   
               (11)
            
            
               Tiriamuoju laikotarpiu pasirinktas laikotarpis nuo 2006 m. sausio 1 d. iki 2006 m. gruodžio 31 d.
            
         B.   TYRIMO REZULTATAI
   1.   Bendrosios pastabos ir (arba) bendradarbiavimo lygmuo
   
               (12)
            
            
               Atliekant tyrimą bendradarbiavo du eksportuojantys nagrinėjamojo ir tiriamojo produktų gamintojai. Dviejų bendrovių pateiktą informaciją buvo galima palyginti su turimais duomenimis apie tiriamojo produkto importą siekiant įrodyti, kad abi bendrovės – Graphite India Limited ir HEG Limited – per TL buvo vienintelės tiriamojo produkto eksportuotojos į Bendriją.
            
         2.   Nagrinėjamasis produktas ir panašus produktas
   
               (13)
            
            
               Nagrinėjamasis produktas, kuriam nustatytų priemonių gali būti vengiama, yra Indijos kilmės grafito elektrodai, naudojami valcavimo krosnyse, kurių vidutinis tankis yra 1,65 g/cm3 arba didesnis, o elektros varža yra 6,0 μΩ.m arba mažesnė ir kurių klasifikacinis KN kodas yra ex 8545 11 00 (TARIC kodas 8545110010), ir tokiems elektrodams naudojamos jungiamosios veržlės, kurių KN kodas yra ex 8545 90 90 (TARIC kodas 8545909010), importuojami kartu arba atskirai (toliau – nagrinėjamasis produktas).
            
         
               (14)
            
            
               Tiriamasis produktas yra Indijos kilmės ne mažesnio kaip 75 mm skersmens dirbtinio grafito strypai (toliau – tiriamasis produktas), paprastai deklaruojami nurodant KN kodą ex 3801 10 00 (TARIC 3801100010). Tiriamasis produktas yra tarpinis produktas, naudojamas gaminant nagrinėjamąjį produktą, ir jau turi pagrindines nagrinėjamojo produkto savybes.
            
         3.   Prekybos modelio pasikeitimas
   
               (15)
            
            
               Remiantis Eurostato duomenimis, produktų, kurių KN kodai yra 8545 11 00 ir 8545 90 90, importas iš Indijos sumažėjo nuo 11 866 metrinių tonų 2004 m. iki 3 244 metrinių tonų 2006 m. Per tą patį laikotarpį produktų, kurių KN kodas yra 3801 10 00, importas padidėjo nuo 1 348 metrinių tonų 2004 m. iki 10 289 metrinių tonų 2006 m.
            
         
               (16)
            
            
               Kaip nurodyta 3 konstatuojamojoje dalyje, teigta, kad prekybos modelis pasikeitė dėl to, kad vietoje gatavų grafito elektrodų sistemų buvo importuojami Indijoje pagaminti dirbtinio grafito strypai.
            
         
               (17)
            
            
               Tačiau susijusioje bendrovėje Graphite COVA Vokietijoje atlikus patikrinimą paaiškėjo, kad dalis iš Indijos importuotų produktų, deklaruotų kaip dirbtinis grafitas, iš tiesų buvo du kartus sukepinti anglies strypų formos elektrodai, kurie dar nebuvo grafitizuoti. Tada šie du kartus sukepinti elektrodai prieš juos perparduodant buvo grafitizuoti ir apdirbti mašinomis Vokietijoje.
            
         
               (18)
            
            
               Pareiškėjo aprašytą prekybos modelio pasikeitimą patvirtina turimi duomenys, nes paaiškėjo, kad pagal KN kodus 8545 11 00 ir 8545 90 90 importuojamus produktus iš dalies pakeitė didėjantis pagal KN kodą 3801 10 00 importuojamų produktų kiekis.
            
         
               (19)
            
            
               Tokių produktų kiekis iš esmės padidėjo dėl to, kad bendrovė COVA iš pagrindinės bendrovės Indijoje GIL importavo ne mažesnio kaip 600 mm skersmens anglies strypus elektrodams gaminti ir dirbtinio grafito strypus elektrodų jungiamosioms veržlėms gaminti.
            
         
               (20)
            
            
               Nustatyta, kad bendrovės HEG prekybos modelis nepasikeitė.
            
         4.   Nepakankamos pateisinančios priežastys ar ekonominiai sumetimai
   
               (21)
            
            
               Komisijos tarnybos nagrinėjo, ar, kaip teigta, faktas, kad 2004 m. bendrovė GIL įsigijo bendrovę COVA, ir vėlesni prekybos modelio pasikeitimai galėjo įvykti dėl kitų (ne dėl 2004 m. nustatyto muito) ekonominių sumetimų.
            
         
               (22)
            
            
               Visų pirma nagrinėti šie aspektai:
               
                           —
                        
                        
                           bendrovės COVA gamybinės veiklos pobūdis prieš tai, kai bendrovę nusipirko GIL, ir po to,
                        
                     
                           —
                        
                        
                           bendrovės GIL investicijų į COVA dydis ir bendra komercinės veiklos, susijusios su elektrodais ir kitais produktais, apimtis,
                        
                     
                           —
                        
                        
                           bendrovės COVA techniniai ir ankstesni didelio skersmens elektrodų ir jungiamųjų veržlių gamybos apribojimai,
                        
                     
                           —
                        
                        
                           bendrovės COVA pajėgumų įvairiuose gamybos etapuose apribojimai,
                        
                     
                           —
                        
                        
                           COVA ir GIL sąnaudų, kaip antai darbo, energijos ir gamybos pridėtinės išlaidos, skirtumai įvairiuose gamybos etapuose, ir
                        
                     
                           —
                        
                        
                           techniniai ir rinkodaros privalumai, kai elektrodai ir elektrodų jungiamosios veržlės baigiamos gaminti Vokietijoje, o ne Indijoje.
                        
                     
         
               (23)
            
            
               Išnagrinėjus su Vokietijos ir Indijos gamintojais susijusius minėtus aspektus nustatyta, kad:
               
                           —
                        
                        
                           Tai, kad bendrovė COVA jungiamųjų veržlių ir didelio skersmens elektrodų dar negamina visu pajėgumu, galima paaiškinti remiantis įvairiomis su pajėgumų ir techniniais apribojimais susijusiomis priežastimis. Visų pirma COVA anksčiau negamino didžiausio skersmens elektrodų, kuriuos, pasinaudodama užsakomosiomis paslaugomis, paprastai įsigydavo iš kitų gamintojų. Be to, elektrodų jungiamosios veržlės buvo gaminamos įmonėje, kuri grupei jau nebepriklauso. Todėl logiška, kad bendrovė COVA dabar turėtų šias medžiagas pirkti iš pagrindinės bendrovės GIL.
                        
                     
                           —
                        
                        
                           Bendros gamybos Vokietijoje ir Indijoje sąnaudos skiriasi nedaug; visą produktą gaminant Indijoje gamybos sąnaudos yra šiek tiek mažesnės, tačiau Vokietijoje yra kitų privalumų – produktai baigiami gaminti Vokietijoje ir parduodami su COVA prekiniu ženklu, be to, pardavimui galima pasiūlyti visą asortimentą produktų, juos išsiunčiant iš patalpų Vokietijoje.
                        
                     
                           —
                        
                        
                           Teigta, kad bendrovė GIL pirko bendrovę COVA tik dėl to, kad buvo nustatytos priemonės. Tačiau GIL į bendrovę COVA investavo itin dideles sumas, todėl nepanašu, kad galimi muitai, mokėtini už tokius importuojamus produktus, galėtų būti pagrindine tokių investicijų priežastimi.
                        
                     
         
               (24)
            
            
               Todėl padaryta išvada, kad 3 konstatuojamojoje dalyje nurodytą prekybos modelio pasikeitimą lėmė kitos pagrįstos ekonominės priežastys, o ne tai, kad tam tikroms importuojamoms Indijos kilmės grafito elektrodų sistemoms buvo nustatyti muitai.
            
         5.   Pridėtinė vertė
   
               (25)
            
            
               Be to, remiantis pagrindinio reglamento 13 straipsnio 2 dalies b punkto nuostatomis buvo nagrinėtos su elektrodų ir jungiamųjų veržlių baigiamaisiais darbais Bendrijoje susijusios operacijos.
            
         
               (26)
            
            
               Atlikus tyrimą nustatyta, kad iš Indijos importuotos dalys sudaro daugiau nei 60 % visos galutinio produkto dalių vertės ir kad su tomis dalimis susijusi pridėtinė vertė atliekant baigiamuosius darbus buvo didesnė nei 25 % nagrinėjamojo produkto gamybos sąnaudų. Todėl pagal pagrindinio reglamento 13 straipsnio 2 dalies b punktą negalima laikyti, kad priemonių būtų vengiama.
            
         C.   NUTRAUKIMAS
   
               (27)
            
            
               Atsižvelgiant į 24 ir 26 konstatuojamosiose dalyse nurodytus nustatytus faktus, būtų tikslinga dabartinį tyrimą dėl priemonių vengimo nutraukti. Todėl vadovaujantis inicijavimo reglamentu nustatytą tam tikro importuojamo Indijos kilmės dirbtinio grafito registravimą reikėtų nutraukti, o minėtą reglamentą panaikinti.
            
         
               (28)
            
            
               Visoms suinteresuotosioms šalims buvo pranešta apie esminius faktus ir aplinkybes, kuriais remiantis Komisija ketino nutraukti tyrimą, ir joms buvo suteikta galimybė pareikšti savo pastabas. Pastabų, dėl kurių būtų galima pakeisti pirmiau pateiktas išvadas, negauta,
            
         PRIĖMĖ ŠĮ REGLAMENTĄ:
   1 straipsnis
   Reglamentu (EB) Nr. 216/2007 inicijuotas tyrimas dėl galimo antidempingo priemonių, nustatytų tam tikroms importuojamoms Indijos kilmės grafito elektrodų sistemoms, vengimo importuojant tam tikrą Indijos kilmės dirbtinį grafitą, nutraukiamas.
   2 straipsnis
   Šiuo reglamentu muitinėms nurodoma nutraukti importo registravimą, nustatytą pagal Reglamento (EB) Nr. 216/2007 2 straipsnį.
   3 straipsnis
   Reglamentas (EB) Nr. 216/2007 panaikinamas.
   4 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje, 2007 m. spalio 19 d.
      
         
            Komisijos vardu
         
         Peter MANDELSON
         
         
            Komisijos narys
         
      
   
   
      (1)  OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 2117/2005 (OL L 340, 2005 12 23, p. 17).
   
      (2)  OL L 295, 2004 9 18, p. 10.
   
      (3)  OL L 295, 2004 9 18, p. 4.
   
      (4)  OL L 62, 2007 3 1, p. 16.